POZIV ZA DOSTAVU RADOVA

Hrvatska agencija za nadzor financijskih usluga (u daljnjem tekstu: Hanfa) ovim putem zainteresiranim apsolventima ili studentima objavljuje poziv za sudjelovanje u

"Godišnjoj nagradi Hanfe studentima za najbolje znanstvene i stručne radove"

za 2022. godinu. U radovima je potrebno obraditi temu koja se nalazi na popisu

predloženih tema:

x

x

x

x

x

Poziv je namijenjen studentima jednog od sljedećih studija:

- preddiplomski i diplomski sveučilišni studij

- integrirani preddiplomski i diplomski sveučilišni studij ili

- preddiplomski stručni studij i specijalistički diplomski stručni studij.

FORMA RADA

Rad se predaje u formi znanstvenog članka, i to u jednoj od sljedećih kategorija:

* + izvornog znanstvenog članka
  + preglednog rada ili
  + stručnog članka.

Izvorni znanstveni članak (engl. *original scientific paper*) odnosi se na unikatno i originalno znanstveno djelo, a karakterizira ga iznošenje i predstavljanje neobjavljenih rezultata istraživanja.

Pregledni rad (engl. *review article*) u svom sadržaju tematizira problematiku o kojoj već postoje objavljeni radovi, no navedenoj se problematici pristupa iz novog kuta.

Stručni članak (engl. *professional paper*) rad je s korisnim i svrsishodnim dodacima i prilozima za stručnu javnost.

DOSTAVA RADA

Jedna osoba može dostaviti samo jedan rad. Grupno autorstvo, odnosno suautorstvo je dopušteno. Maksimalno su dopuštena tri autora, odnosno suautora po radu. Svi suautori moraju zadovoljavati ranije navedene uvjete.

Radovi se dostavljaju na hrvatskom jeziku putem poveznice na internetskoj stranici Hanfe.

U razmatranje će se uzeti radovi koji se dostave, odnosno predaju putem poveznice na internetskoj stranici Hanfe do **16:00 dana 31. kolovoza 2022. godine**. Radovi zaprimljeni nakon navedenog roka neće se uzimati u obzir.

Radovi se dostavljaju isključivo pod zaporkom (koja se sastoji od niza sastavljenog od pet slova i tri broja) u dva zasebna dokumenta.

Dokumenti koji se dostavljaju moraju biti imenovani istom zaporkom, koju odabire autor (naziv dokumenta mora biti odabrana zaporka), pri čemu je dokumentima potrebno dodati ekstenzije \_1 ili \_2:

1. dokument ZAPORKA\_1 treba sadržavati sljedeće:

* naslov rada, zaporku, puno ime i prezime te kontakt podatke svih autora (adresa, telefon, adresa elektroničke pošte)
* potvrdu studentske referade o statusu studenta koja nije starija od sedam dana od dana dostave rada (radovi autora koje ne dostave potvrdu studentske referade o statusu studenta neće se uzeti u razmatranje; potvrda može biti skenirana ili u online verziji)
* izjavu kojom autor potvrđuje da neće zlorabiti bilo kakve eventualne osobne povezanosti s djelatnicima Hanfe
* svi navedeni dokumenti moraju biti spremljeni kao jedan dokument (zip, rar i sl.)

1. dokument ZAPORKA\_2 treba sadržavati rad, pri čemu se u samom radu ni na koji način i ni na jednom mjestu ne smije odavati identitet autora.

PODACI I METODOLOGIJA

Dostavljeni rad (neovisno o kategorizaciji samog rada) mora sadržavati sljedeće:

1. naslov rada (**bez imena, prezimena i kontakt podataka autora**) i napisanu odabranu zaporku
2. sažetak (engl. *abstract*; kratak i koncizan opis tematike rada uz spominjanje ključnih riječi i pojmova koji se odnose na rad)
3. uvod (uključuje namjeru i svrhu rada te opis pretpostavke koja se tematizira u samom radu)
4. metodologiju i korištene podatke (navođenje korištenih metoda i procedura pri izradi rada)
5. rezultate (informiranje o rezultatima i spoznajama uz izbjegavanje subjektivnih ocjena i osobnih komentara o njima)
6. raspravu i zaključak (uključuje detaljno izlaganje autora o značenju rezultata te stavljanje rezultata i dobivenih spoznaja u širi kontekst)
7. popis korištene literature, bibliografiju.

Sadržaj rada mora biti u formatu MS Word dokumenta (.doc), u fontu Times New Roman, veličina slova 12, prored 1,5.

Maksimalna je duljina rada 35 stranica A4 s popisom literature, bez dodataka.

Prilikom citiranja i parafraziranja autore treba navoditi u tekstu, ne koristiti se fusnotama.

Popis citirane i korištene literature prema abecednom redu prezimena autora treba se nalaziti na kraju rada, a navodi se prema [harvardskom modelu](https://library.aru.ac.uk/referencing/harvard.htm).

Sve troškove izrade i slanja natječajnog rada snosi autor te Hanfa ne snosi troškove za sudjelovanje autora u natječajnom postupku. Dostavljeni se radovi ne vraćaju autorima.

EVALUACIJA RADOVA

Stručno povjerenstvo za ocjenu radova osnovano unutar Hanfe (u daljnjem tekstu: Povjerenstvo) razmotrit će, pregledati i evaluirati sve radove koji budu dostavljeni unutar navedenog roka i zadovoljavaju uvjete ovog poziva. Povjerenstvo zadržava pravo da prihvati ili izmijeni kategoriju dostavljenog rada, a koju su dodijelili autori.

Radovi moraju zadovoljavati sljedeće kriterije kako bi bili uzeti u razmatranje:

* autor stručnog rada zadovoljava uvjete navedene u pozivu i objavljenim informacijama (npr. zahtijevani stupanj obrazovanja, zahtijevana struka itd.)
* usklađenost forme dostavljenog rada sa zahtjevima navedenim u objavljenim informacijama
* obrada isključivo zadane teme
* primjenjivost i logičnost zaključaka
* korištenje literature i znanstvenih izvora.

Povjerenstvo će predložiti, a Upravno vijeće Hanfe donijet će Odluku o izboru najboljih stručnih radova. Autori izabranih najboljih stručnih radova mogu biti pozvani na usmenu prezentaciju rada pred Povjerenstvom, Upravnim vijećem i drugom zainteresiranom javnosti prilikom dodjele nagrada.

Tri najbolja rada nagradit će se novčanim iznosima od **15.000,00 kn neto** za najbolji rad, **10.000,00 kn neto** za drugoplasirani rad te **5.000,00 kn** neto za trećeplasirani rad. Iznosi se dodjeljuju po radu, a ne po autoru. U slučaju suautorstva ukupan iznos nagrade dijeli se na jednake dijelove između svih prijavljenih autora. U slučaju da nijedan pristigli rad svojom kvalitetom ne zadovolji kriterije Povjerenstva, Povjerenstvo ima pravo ne dodijeliti nijednu od nagrada.

Obavijest o odlukama Povjerenstva i Upravnog vijeća objavit će se na internetskim stranicama Hanfe.

Hanfa će kontaktirati autore izabranih najboljih radova radi dostave podataka potrebnih za izradu autorskih ugovora. Nagrada za izabrane najbolje radove isplaćivat će se na temelju potpisanog autorskog ugovora u roku od 30 dana od datuma potpisivanja autorskog ugovora na račun autora.

Dostavom rada autori pristaju na objavljivanje osnovnih podataka dostavljenih u svrhu sudjelovanja u natječaju i objavu dostavljenog rada na internetskim stranicama Hanfe, jamče Hanfi da nad dostavljenim radom (u cijelosti ili na nekim njegovim dijelovima) ne postoje prava trećih osoba te preuzimaju samostalnu odgovornost za eventualna potraživanja drugih autora s naslova autorskih prava u odnosu na Hanfu.

Namjera je Hanfe ovim pozivom dodatno unaprijediti suradnju s visokim učilištima i potaknuti studentsku zajednicu da se pobliže i na praktičnoj razini upozna sa zbivanjima na financijskim tržištima. Osim navedenog, taj oblik suradnje omogućit će interaktivnost studenata s regulatornim tijelom sektora financijskih usluga u Republici Hrvatskoj. Neposrednim uvidom u procese na tržištu financijskih usluga studenti imaju priliku unaprijediti vlastitu kreativnost i razviti vještine znanstvenog istraživanja i rasuđivanja te nadograditi znanja i vještine stečene tijekom studija.

Za sve dodatne informacije povezane s ovim pozivom obratite se upitom na adresu elektroničke pošte: [strucni.rad@hanfa.hr.](mailto:strucni.rad@hanfa.hr)